Mo bosigong joo, ke ne ka fitlhela enfelopo e kgolo mo phaposing ya me. Mo teng ga yone go ne go na le foromo ya go kopa go nna mmulatsela yo o kgethegileng le ya tiro ya potologo. Ija! Ke ne ke gamaregile tota! Mme ke ne ka nna le tshiamelo e kgolo ya go direla bakaulengwe kwa borwabophirima jwa Missouri le kwa botlhaba jwa Kansas, ke le molebedi yo o etang. Le fa go ntse jalo, pele ga ke tswa kwa Bethele ke ne ka nna gone kwa pokanong ya balebedi ba ba etang. Mokaulengwe Knorr o ne a konela pokano eo ka go re: “Go bo lo le balebedi ba potologo kgotsa ba kgaolo ga go reye gore lo itse thata go feta bakaulengwe ba bangwe. Ba bangwe ba na le maitemogelo a a fetang a lona. Mme maemo a bone ga a ba letle go nna le ditshiamelo tse lo nang le tsone. Lo ka ithuta go le gontsi mo go bone.”